Tyyne Leivo-Larsson

Tyyne Lilja Leivo-Larsson (synt. Lindroos; 3. maaliskuuta 1902 Uusikirkko – 1. elokuuta 1977 Helsinki) oli suomalainen vasemmistolainen poliitikko ja diplomaatti. Hän oli kansanedustajana vuosina 1948–1958 ja 1966–1970 edustaen ensin Suomen Sosialidemokraattista Puoluetta (SDP) ja sitten Työväen ja Pienviljelijäin Sosialidemokraattista Liittoa (TPSL) sekä toimi TPSL:n eduskuntaryhmän puheenjohtajana ja sosiaaliministerinä useissa hallituksissa. Leivo-Larsson oli myös Suomen suurlähettiläänä Oslossa vuosina 1958–1966 ja lähettiläänä Reykjavíkissa vuosina 1958–1965 (vuodesta 1964 suurlähettiläänä).

Leivo-Larsson oli ensimmäinen suurlähettilääksi nimitetty suomalainen nainen. Hän oli myös Pohjoismaiden ensimmäinen hallitusta johtanut nainen toimiessaan pääministeri Reino Kuuskosken sijaisena vuonna 1958.

Nuoruus
Karjalan kannaksen Uudellakirkolla syntyneen Leivo-Larssonin vanhemmat olivat Sysmästä lähtöisin ollut työmies Erik Johan Leivo ja Sofia Vilhelmiina Saarinen (1871–1935). Perhe muutti Helsinkiin vuonna 1904. Leivo osallistui punaisten puolella 16-vuotiaana sisällissodan Tampereen taisteluun. Mahdollisesti hän oli mukana ryhmässä, joka viime hetkellä murtautui ulos piiritetystä kaupungista. Runoilija Kössi Kaatra kuvaa hänet taisteluvalmiina nuorena, joka uskalsi luotisateessakin kuljettaa haavoittuneita.

Tyyne Leivo suoritti keskikoulun 1918 Helsingin uudessa tyttökoulussa. Hän opiskeli vuosina 1925–1929 Kansalaiskorkeakoulussa tähdäten sanomalehtitutkintoon mutta ei saattanut tutkintoa valmiiksi. Hän meni vuonna 1937 naimisiin Bror Nils Larssonin kanssa.

Toiminta eduskunnassa
Eduskunnassa Leivo-Larsson oli pankkivaliokunnan, työväenasiainvaliokunnan ja ulkoasiainvaliokunnan jäsen. Lisäksi hän oli Pohjoismaiden neuvoston Suomen valtuuskunnan jäsen. Urbaanin legendan mukaan eduskunnan käsitellessä 1958 voimaan tullutta merimiesverolakia Leivo-Larsson olisi jossain vaiheessa tokaissut, että eikö merimiehille soveltuisi paremmin huvivero.

Ministeriydet 
II sosiaaliministeri 1948–1950, 1954–1957 ja 1958–1958 
sosiaaliministeri 1954–1954 ja 1957–1957
pääministerin sijainen ja salkuton ministeri 1958–1958

Lähteet

Kirjallisuutta 
 Leivo-Larsson, Tyyne: Elämässä tapaa ja tapahtuu. Weilin+Göös, 1970.

Aiheesta muualla 
 
 

Kansanedustajat
Suomen Sosialidemokraattisen Puolueen poliitikot
Työväen ja pienviljelijäin sosialidemokraattisen liiton poliitikot
Suomen sosiaaliministerit
Helsingin kaupunginvaltuutetut
Uudenmaan vaalipiiri
Helsingin vaalipiiri
Suomen suurlähettiläät
Suomen sisällissodan punaiset
Vuonna 1902 syntyneet
Vuonna 1977 kuolleet